ลาภลอยจำนำข้าว
ธกส.ยิ้มแฉ่งฟันกำไรถล่มทลาย9.6พันล.ฟุ้งค่าตอบแทนจากโครงการเฉลี่ย5%
11 เม.ย. 2556

ธกส.ยิ้มแฉ่งฟันกำไรถล่มทลาย9.6พันล.ฟุ้งค่าตอบแทนจากโครงการเฉลี่ย5%
ธ.ก.ส.โชว์กำไรกว่า 9,600 ล้านบาท รายได้เพิ่มจากการจำนำพืชผลการเกษตรกว่า 4,000 ล้าน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยผลดำเนินงานปีบัญชี 2555 (1 เม.ย. 2555-31 มี.ค. 2556) ว่า ธนาคารมีกำไรสุทธิ 9,691 ล้านบาท เพิ่มขึ้น 914 ล้านบาท หรือ 10.47% โดยมียอดสินเชื่อเพิ่มขึ้นกว่า 1 แสนล้านบาท ส่งผลให้ยอดสินเชื่อคงค้างรวมกว่า 8.76 แสนล้านบาท
ทั้งนี้ เมื่อรวมกับสินเชื่อตามโครงการรัฐบาลอีก 5.91 แสนล้านบาท ทำให้ยอดสินเชื่อคงค้างเพิ่มขึ้นเป็น 1.46 ล้านล้านบาท และมีสินทรัพย์รวมกว่า 1.2 ล้านล้านบาท เพิ่มขึ้น 14.44% ส่วนของผู้ถือหุ้นเพิ่มขึ้นกว่า 1 หมื่นล้านบาท รวมเป็นกว่า 9.7 หมื่นล้านบาท
“กำไรที่ได้มากกว่า 9,691 ล้านบาท เกือบครึ่งหนึ่งมาจากรายได้ในโครงการรับจำนำกว่า 4,000 ล้านบาท ซึ่งธนาคารจะได้ค่าบริการโครงการ เป็นค่าดำเนินงานของเจ้าหน้าและเครือข่าย 2.5% ของวงเงินสินเชื่อที่จ่ายในโครงการรับจำนำ รวมถึงผลตอบแทนจากดอกเบี้ยที่รัฐยืมสภาพคล่องของธนาคารไปใช้จำนำข้าวก่อน ซึ่งมีดอกเบี้ยเฉลี่ย 4 ธนาคารขนาดใหญ่บวกอีก 1% ทำให้ภาพรวมธนาคารได้ค่าตอบแทนจากโครงการจำนำข้าวกว่า 5% ซึ่งในปีบัญชี 2556 ธนาคารเชื่อว่าจะมีกำไรไม่น้อยกว่า 9,000 ล้านบาท” นายลักษณ์ กล่าว 
อย่างไรก็ตาม ในแง่ของความสามารถในการทำกำไร จากการบริหารสินทรัพย์ หรือ ROA ปีนี้อยู่ที่ 0.88% ลดลงจากปีก่อนซึ่งอยู่ที่ 0.95% เนื่องจากธนาคารได้ทำโครงการซอฟต์โลนร่วมกับ ธ.ป.ท. เพื่อฟื้นฟูภาคเกษตร วงเงิน 4 หมื่นล้านบาท และผลจากการทำโครงการพักหนี้เกษตรกรรายย่อย ทำให้ผลตอบแทนของธนาคารลดลง 
ขณะที่ยอดเงินฝากเพิ่มขึ้นกว่า 1.13 แสนล้านบาท ส่งผลให้ยอดเงินฝากคงค้างกว่า 1 ล้านล้านบาท ส่วนใหญ่เพิ่มขึ้นจากเงินฝากรายย่อย ออมทรัพย์ทวีโชค เงินฝากดอกเบี้ยสุขใจ และสลากออมทรัพย์ทวีสิน
นายลักษณ์ ชี้แจงว่า ในยอดสินเชื่อโครงการรัฐ 5.91 แสนล้านบาท แยกเป็นหนี้ที่บันทึกเป็นภาระผูกผันในงบประมาณของธนาคาร 1.98 แสนล้านบาท ซึ่งเกิดจากหนี้ปิดบัญชีโครงการเก่าทั้งสิ้น 13 โครงการ หนี้จากโครงการประกันรายได้ และเงินสภาพคล่อง ธ.ก.ส. 9 หมื่นล้านบาท ที่นำมาทำจำนำข้าวรอบใหม่ 
นอกจากนี้ ยังมีหนี้ที่บันทึกเป็นภาระผูกผันนอกงบประมาณ 3.6 แสนล้านบาท ซึ่งเป็นเงินกู้ที่สำนักบริหารหนี้สาธารณะได้กู้จากสถาบันการเงินอื่น เพื่อนำมาใช้ในโครงการรับจำนำข้าวปี 2551/2552 ร่วม 3.3 หมื่นล้านบาท และที่เหลือ 3.3 แสนล้านบาท เป็นการกู้เพื่อใช้ในโครงการจำนำข้าวปี 2554/2555
ขณะที่ยอดหนี้ที่ไม่ก่อให้เกิดรายได้ ลดลงจาก 3.45 หมื่นล้านบาท ในปีก่อนเหลือ 3.14 หมื่นล้านบาท หรือ 4.33% โดยธนาคารได้กันสำรองหนี้เสีย รวมถึงหนี้ที่จัดชั้นสงสัยตามที่ธนาคารแห่งประเทศไทยให้จับตาเป็นพิเศษรวมกว่า 1 แสนล้านบาท หรือคิดเป็นสัดส่วนถึง 500% 
นายลักษณ์ ยังกล่าวถึงเป้าหมายการดำเนินงานในปีบัญชี 2556 ว่า ตั้งเป้าขยายสินเชื่อและเงินฝาก 810% โดยสินเชื่อจะขยายตัว 8.5 หมื่นล้านบาท ส่วนเงินฝากตั้งเป้าขยายตัว 8.2 หมื่นล้านบาท โดยชูกลยุทธ์ระดมเงินฝากจากในเมืองไปกระจายความเจริญให้ชนบท ซึ่งในปี 2556 ธนาคารจะเปิดสาขาในกรุงเทพฯ อีก 20 สาขา จากปัจจุบัน 30 สาขา รวมเป็น 50 สาขา และจะเปิดสาขาต่างจังหวัดในอำเภอต่างๆ อีก 20 สาขา